鄭倅生辰
作者：陳棣
朝代：宋

paragraphs: 柯山插空天爲隣，飛仙窟宅無纖塵。
降靈孕秀神所相，豈但崧高生甫申。
笑別方壺離紫府，道骨清標映華組。
二十八宿羅心胸，霽月光風映眉宇。
書带家聲舊著聞，相國邸第南北分。
人間未省見三絕，天上曾觀瑞五雲。
箋詩傳禮窮家學，豈止談經能折角。
鼓篋來爲碧水遊，賢關英俊推先覺。
雄文大手古無倫，安知韓柳非前身。
方期江夏無雙譽，只許樊川第五人。
厭直承明祈外補，暫擁屏星左銅虎。
萬口爭歌王海沂，懸榻已題陳仲舉。
籍甚聲聞咫尺顔，竚聽鋒車趣賜環。
歸持清禁紫荷橐，却踏彤墀玉笋班。
我今幸遇懸弧旦，敢採民謠書弱翰。
一言何以祝我公，願輔昇平到不窮。